《妾薄命呈文山道人》
宋代·汪元量

妾初未嫁时，晨夕深闺中。
年当十五余，颜色如花红。
千里远结婚，出门山重重。
与君盛容饰，一笑开芙蓉。
君不顾妾色，剑气干长虹。
耿耿丈夫□，□□天下雄。
结发未逾载，倏然各西东。
妾独□□□，□养姑与翁。
姑翁去年春，长梦随飘风。
思君□□□，音信安可通。
谅无双飞翼，焉得长相从。
自服嫁时衣，荆钗淡为容。
誓以守贞洁，与君生死同。
君当立高节，杀身以为忠。
岂无春秋笔，为君纪其功。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。